На основу члана 37 Статута града Ниша ("Службени лист града Ниша", број 88/08, 143/16 и 18/2019 ),

 Скупштина Града Ниша на седници одржаној \_\_\_\_\_\_\_\_\_\_\_ 2019. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Позоришта Лутака Ниш за 2018. годину, број 473/19-02 од 16.04.2019. године, који је Одлуком број: 474/19-02 од 16.04.2019. године, усвојио Управни одбор Установе.

II Решење доставити установи Позориште лутака Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

Статутом Града Ниша прописано је да Скупштина Града Ниша разматра и усваја годишње извештаје о раду установа и других јавних служби чији је оснивач.

 Управни одбор Позоришта лутака Ниш, на својој седници 16.04.2019. године, донео је Одлукy број : 474/19-02 којом усваја Извештај о раду и пословању Позоришта лутака Ниш за 2018. годину, број: 473/19-02 од 16.04.2019. године и доставио га Секретаријату за културу и информисање на даље поступање. .

Према оцени Управног одбора активности установе Позориште лутака Ниша у 2018.години одвијале су се према предвиђеном плану и програму. Позориште лутака Ниш у протеклој години реализовало je 3 премијерне представе („Цвеће мале Иде“ у режији Марије Крстић, „Легенда о Месечевој Принцези“ у режији Давида Алића, и „Кад озебе Деда Мраз или Канџалаблезу Бу Блу“ у режији Спасоја Ж. Миловановића, и једну премијерну обнову „Паткица Жуткица“ у режији Дејана Гоцића. У протеклоj години започет је рад нa премијерној представи „Зачарани град“ у режији Стевана Бодроже. На репертоару Позоришта лутака у 2018.години изведена је 21 репризна представа. Укупно је одиграно 246 представа на матичној сцени и ван ње на фестивалима и гостовањима. Позоришне представе је у 2018.години укупно одгледало 36.403 гледаоца. Међу јубиларним представама нашле су се представе „Луцкасти кловнови“- 50.извођење, „Три прасета“ 20 година од премијерног извођења, „Лепотица и звер“ 50.извођење и „Била једном једна зима“ 100. извођење.

Позориште лутака је у 2018.години учествовало на међународним и регионалним фестивалима такмичарског и ревијалног карактера и то на 7 такмичарских фестивала и једном ревијалном.Освојило је укупно 10 награда, од којих 8 од стране стручног жирија и две од дечјег жирија*.* Обележена је 60.годишњица професионалног стваралаштва Позоришта лутака Ниш, којом приликом је организована изложба лутака, костима, маски и плаката и промовисана Монографија „Чаробњаци из Ниша 3“ Слободана Крстића. У оквиру сталне сарадње са већином удружења и невладиних организација које се баве децом са сметњама у развоју, чланови удружења са пратиоцима били су стална публика на слободним представама четвртком и недељом.

Обновљена је вишедеценијска сарадња са ПУ „Пчелица“ у оквиру које је Позориште лутака гостовало у вртићима ове установе 18 пута.

Имајући у виду да је Извештај о раду и пословању Позоришта лутака Ниш за 2018. годину, сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

 **СЕКРЕТАР**

 Небојша Стевановић